Diari Oficial de la Generalitat Valenciana


Sumari del DOGV 6024, del 29-05-2009 (2009/6056)

ORDRE de 31 de març de 2009 de la Conselleria de Medi Ambient, Aigua, Urbanisme i Habitatge, per la qual s'aprova la fitació parcial del camí ramader assagador Reial del Camí de les Fonts d'Aspe, que afecta les parcel·les 183, 43, 44 i 45 del polígon 45 de Novelda.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6024

Data del DOGV
:   29-05-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/6056


Data del document
:   31-03-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Descriptors 

:   * Novelda
    * ramat
    * via rural

ORDRE de 31 de març de 2009 de la Conselleria de Medi Ambient, Aigua, Urbanisme i Habitatge, per la qual s'aprova la fitació parcial del camí ramader assagador Reial del Camí de les Fonts d'Aspe, que afecta les parcel·les 183, 43, 44 i 45 del polígon 45 de Novelda. [2009/6056]  
Vista l'Ordre de 7 de juny de 2006, de la Conselleria d'Economia, Hisenda i Ocupació, per la qual s'aprova la delimitació parcial del camí ramader assagador Reial del Camí de les Fonts d'Aspe que afecta les parcel·les 183, 43, 44 i 45 del polígon 45 del terme municipal de Novelda, que va ser publicat en el DOGV número 5296, de data 6 de juliol de 2006, on s'acorda la pràctica de la fitació.  
Aquesta delimitació s'ajusta a la classificació dels camins ramaders del terme municipal de Novelda que va ser aprovada per Ordre ministerial de 9 de març de 1961, publicada en el BOE de data de 20 de març de 1961 i en el BOP núm. 75 de data de 30 de març de 1961.  
L'anunci de les operacions de fitació del camí ramader assagador Reial del Camí de les Fonts d'Aspe que afecta les parcel·les 183, 43, 44 i 45 del polígon 45 del terme municipal de Novelda es publica en el Diari Oficial de la Comunitat Valenciana núm. 5724, de 14 de març de 2008. Així mateix, s'informa d'aquest acte a tots els afectats pel camí ramader i organismes interessats, mitjançant notificació.  
En data 15 d'abril de 2008, i d'acord amb el que s'ha anunciat i notificat, s'inicien les operacions de fitació, les quals es van desenvolupar al llarg d'aquest dia. Es va estendre acta de la fitació, document subscrit pel tècnic instructor i la resta de funcionaris de l'administració presents, i on es detallen els treballs realitzats.  
L'enginyer tècnic operador, a l'abril 2008, formula una proposta de fitació parcial de l'assagador Reial del Camí de les Fonts d'Aspe que afecta les parcel·les 183, 43, 44 i 45 del polígon 45 del terme municipal de Novelda, de conformitat amb les característiques de la delimitació parcial que consten en la memòria de la proposta esmentada.  
Finalitzades aquestes operacions es dóna publicitat mitjançant un període d'informació pública de la proposta de fitació, anunci que es publica en el Diari Oficial de la Comunitat València núm. 5789, de 20 de juny de 2008, i s'estableix el termini d'un mes des de la publicació en el DOCV perquè els interessats puguen interposar les al·legacions o reclamacions oportunes.  
Així mateix, es compleix el tràmit d'audiència establit en l'article 84 de la Llei 30/1992, de 26 de novembre, de règim jurídic de les administracions públiques i de procediment administratiu comú, modificada per la Llei 4/99, informant tots els afectats del camí ramader de l'exposició al públic del referit expedient, i se'ls atorga un termini de 15 dies per a al·legar i presentar tots els documents i justificants que consideren pertinents.  
En l'esmentat període alguns propietaris limítrofs al camí ramader delimitat van presentar al·legacions a la proposta de fitació, en concret María Luisa Pastor Mira i Conrado Mira Gómez.  
- Maria Luisa Pastor Mira, propietària de la parcel·la 183, polígon 45 del terme municipal de Novelda.  
1ª Al·legació  
a) La fitació realitzada com també la delimitació aprovada i que ha sigut objecte de recurs de reposició es basen en una sèrie de presumpcions i conjectures que impedeixen efectuar una delimitació exacta del traçat delimitat, incomplint així el que exigeix l'article 8 de la Llei 3/95, i provocant una situació d'indefensió en defugir els principis generals del dret administratiu.   
b) No s'ha efectuat amb la precisió tècnica requerida l'alçament topogràfic que serveix de base a la fitació del camí ramader previst en la proposta de delimitació. No hi ha una base documental que permeta situar l'eix del camí ramader.  
c) En l'article 4 de la Llei 3/1995 de camins ramaders s'estableix que l'amplària màxima és de 75 metres, no obstant això, en el Projecte de classificació del camí ramader, aprovada per l'Ordre ministerial de 9 març de 1961, es fixa una amplària de 75,22 m. Aquesta contradicció suposa una imprecisió que impedeix efectuar una delimitació exacta del traçat delimitat, incomplint el que exigeix l'article 8 de la Llei 3/95.  
d) L'informe tècnic emés per Carlos Martínez diu que el traçat de l'assagador admet diverses interpretacions, si ens atenim a la descripció continguda en la classificació.  
e) Quant a la cartografia utilitzada (classificació del camí ramader i Mapa Topogràfic Nacional d'Espanya, escala 1:25.000) impedeix arribar al grau de precisió i detall exigit per a la realització d'un acte de delimitació i fitació. Tampoc és fiable, ni s'ajusta a la realitat la cartografia cadastral de Novelda.  
f) Ni en la proposta ni en el projecte de delimitació, basant-se en el qual es practica la fitació, es conté un llistat de coordenades dels elements presos en el camp per a utilitzar-los com a referència per al desenvolupament de l'eix de l'assagador.  
g) En el Projecte no es detallen els elements del camí ramader que tenen un valor substancial per tal de definir sobre el terreny el contorn, els límits i la superfície que haurien de contenir segons s'estableix en l'apartat 1.3.1 de la proposta de delimitació relativa a l'estudi previ. La investigació i la recopilació de la documentació existent es limita a la documentació aportada per Conrado Mira, que s'ha de rebutjar per tractar-se d'una informació interessada i per tant viciada, com és el fet denunciat en l'acta de fitació que els tècnics de Vaersa van col·locar les bases de referència topogràfiques en la parcel·la de Conrado Mira, i sense que la recurrent tinguera coneixement de l'execució dels esmentats treballs previs.  
h) Es va trobar a faltar la referència en l'acte de fitació dels testimonis aconseguits d'agricultors, ramaders o altres persones coneixedors del recorregut històric del camí ramader.  
2ª Al·legació  
a) Falta d'informació quant a la documentació gràfica i literal que ha servit de base per a la redacció del projecte de delimitació i per tant de fitació. Documentació que peca d'imprecisa i defectuosa.  
b) L'empresa redactora del Projecte ni justifica ni motiva el perquè de la senyalització de fites o punts de referència que han de servir per a delimitar l'eix del traçat del camí ramader.  
c) En l'acte de fitació no s'han senyalitzat els 300 m anterior i posterior al qual es delimita.  
d) A causa de l'escassa precisió de la descripció continguda en la classificació del camí ramader, procedeix que es modifique l'esmentat Projecte de classificació.  
3ª Al·legació  
Sol·licita la delimitació total de l'assagador Reial del Camí de les Fonts d'Aspe en el recorregut pel terme municipal de Novelda i la delimitació de l'assagador de la Perdiguera.  
4ª Al·legació  
Posa de manifest que el tram fitat no constitueix un pas històric de bestiar i que és d'escàs interés natural i cultural. Per tot això sol·licita que es declare la innecessarietat d'aquesta i, en conseqüència, la desafectació del seu caràcter demanial, podent ser permutat, alienat o modificat el seu traçat.  
- Conrado Mira Gómez, propietari del parcel·la 43, polígon 45 del terme municipal de Novelda, al·lega:  
Que es desplacen les fites M-2 i M-3 perquè es troben en el seu àmbit d'ús. I que es repose la fita que s'ha arrancat.  
En data 28 de desembre de 2008, el director facultatiu i enginyer operador de la fitació dicta informe favorable a l'aprovació de la fitació parcial del camí ramader assagador Reial del Camí de les Fonts d'Aspe del tram que afecta les parcel·les 183, 43, 44 i 45 del polígon 45 en el terme municipal de Novelda, d'acord amb la proposta de fitació parcial i els plànols que figuren en l'expedient.  
Així mateix, es desestimen les al·legacions presentades pels propietaris limítrofs en els termes següents:  
- Al que ha manifestat María Luisa Pastor Mira:  
Respecte a la primera al·legació apartats a), c), d) i g), la segona al·legació apartat d), la tercera i la quarta al·legació cal dir que el present expedient concerneix a la fitació de l'assagador Reial del Camí de les Fonts d'Aspe que afecta les parcel·les 183, 43, 44 i 45 del polígon 45 del terme municipal de Novelda, per tant, hem de manifestar que no és procedent abordar el contingut d'aquestes al·legacions per no estar referides al procediment administratiu de la fitació en virtut de la qual, una vegada aprovada la delimitació, es determinen els límits del camí ramader i se senyalitzen amb caràcter permanent sobre el terreny (art. 9 de la Llei 3/1995, de 23 de març, de camins ramaders). Per tant, les al·legacions que es presenten en la fitació han de versar únicament i exclusivament sobre la pràctica de la fitació.  
Quant a l'al·legació primera apartat b) on l'al·legant manifesta que no s'ha efectuat amb la precisió tècnica requerida l'alçament topogràfic que serveix de base a la fitació del camí ramader prevista en la Proposta de delimitació; que no hi ha una base documental que permeta situar l'eix del camí ramader i que l'al·legació primera apartat e) on declara que la cartografia utilitzada (classificació del camí ramader i Mapa Topogràfic Nacional d'Espanya escala 1:25.000) impedeix arribar al grau de precisió i detall exigit per a la realització d'un acte de delimitació i fitació, i que no es fiable tampoc, ni s'ajusta a la realitat, la cartografia cadastral de Novelda. Cal destacar que la cartografia base del projecte de fitació s'ha obtingut seguint una metodologia de treball. En primer lloc es va realitzar un vol fotogramètric, que va consistir a sobrevolar la zona a una altura i velocitat constant per a obtenir les fotografies aèries de la zona. A més es van calcular els punts de suport mitjançant tècniques GPS de precisió, a partir dels quals es va calcular l'aerotriangulació del vol fotogramètric i es van obtenir per radiació les coordenades UTM dels punts de control de la zona de treball. Posteriorment, les fotografies aèries obtingudes van ser tractades en el restituïdor digital. Després del procés de calibratge i registre dels fotogrames es va obtenir el model digital del terreny, a partir del qual s'elabora el pla topogràfic de la zona a escala 1:500, precisió suficient per a la realització d'una delimitació o amollonament d'un camí ramader.  
Respecte a l'al·legació primera apartat f) on manifesta que ni en la proposta, ni en el Projecte de delimitació, basant-se en el qual es practica la fitació es conté un llistat de coordenades dels elements presos en el camp per a utilitzar-los com a referència per al desenvolupament de l'eix del camí, i en l'al·legació segona apartat b) on afirma que l'empresa redactora del Projecte ni justifica ni motiva el perquè de la senyalització de fites o punts de referència que han de servir per a delimitar l'eix del traçat del camí ramader, hem de subratllar que els treballs topogràfics per a determinar els límits del camí ramader van consistir en el càlcul de les coordenades de la base de replantejament obtingudes mitjançant tècniques GPS basant-se en la Xarxa geodèsica de quart ordre de la Comunitat Valenciana i la Xarxa ERVA. Es van observar quatre vèrtexs de la Xarxa de quart ordre de la Comunitat Valenciana a través de la Xarxa ERVA per a calcular els paràmetres de transformació entre sistemes de referència i obtenir el calibratge de la zona de treball. Els vèrtexs geodèsics observats estan descrits en la Proposta de fitació.  
Quant a l'al·legació primera apartat h) on l'al·legant manifesta que es va trobar a faltar la referència en l'acte de fitació dels testimonis aconseguits d'agricultors, ramaders o altres persones coneixedores el recorregut històric del camí ramader, i respecte a l'al·legació segona apartat a) on al·lega que hi ha falta d'informació quant a la documentació gràfica i literal que ha servit de base per a la redacció del projecte de delimitació i per tant de la fitació, documentació que peca d'imprecisa i defectuosa, cal destacar que ens trobem en el procediment de la fitació i que va ser en l'expedient de delimitació -aprovat per Ordre de 7 de juny de 2006- on, actuant de conformitat amb la normativa vigent, es va instruir l'esmentat procediment emprant tots els mitjans possibles (documents històrics, fotografies aèries, testimonis aconseguits dels coneixedors del lloc...), per a determinar el traçat del camí en qüestió, i per tant s'entén que no s'ha incorregut en cap arbitrarietat.  
Respecte a l'al·legació segona apartat c) on l'al·legant manifesta que en l'acte de fitació no s'han senyalitzat els 300 m anteriors i posteriors a què es delimita, hem d'assenyalar que el procediment que ens ocupa és el de fitació, acte d'execució consistent a determinar físicament els límits del camí ramader conforme a la delimitació practicada i aprovada, per consegüent són les coordenades UTM de la delimitació, per tant les que figuren en la Proposta de fitació les que es materialitzen sobre el terreny en forma de fita o molló.  
- Respecte al que ha manifestat Conrado Mira Gómez:  
Les fites marquen els canvis de direcció en el traçat d'un camí ramader, per tant un desplaçament de les fites M-2 i M-3 suposaria un canvi en el traçat del camí ramader.  
En data 21 de gener de 2009 té entrada en el Registre General de la Conselleria un ofici de la Direcció Territorial d'Alacant on s'adjunta l'expedient de fitació i la Proposta de resolució de data 8 de gener de 2009, en la qual el director territorial d'Alacant de la Conselleria de Medi Ambient, Aigua, Urbanisme i Habitatge proposa l'aprovació de la fitació parcial del camí ramader esmentat, en els termes exposats en l'informe del director facultatiu.  
En data 6 de febrer de 2009 es rep ofici del director territorial d'Alacant, de data 5 de febrer de 2009, on s'indica que s'havia observat un error en les característiques de la fitació parcial, que són les següents:  
Longitud: 300 metres.  
Amplària: 75,22 metres.  
Superfície: 29.466 m².  
Tipus de fites. Fita de quatre cares de formigó de 70 cm d'alçària, dels quals 30 cm s'utilitzaran per a la fonamentació amb sabata de dimensions 60 x 60 x 40 cm. Les dimensions de la base són de 20 x 30 cm.  
En data 16 de febrer de 2009 es dicta informe de la tècnica del Servei de Gestió Forestal favorable a l'aprovació de la fitació parcial del camí ramader citat, en els termes expressats en l'informe del director facultatiu de data 28 de desembre de 2008 i la documentació que consta en l'expedient.   
En data 18 de febrer de 2009, el Servei de Gestió Forestal dicta informe favorable a l'aprovació de la fitació parcial del camí ramader esmentat, una vegada comprovada que la tramitació de l'expedient de fitació és d'acord amb la legislació vigent.   
En idèntica data, la directora general de Gestió del Medi Natural dicta una proposta d'aprovació de la fitació parcial del camí ramader esmentat, en els termes descrits en la proposta de fitació i la resta de documentació escrita i gràfica que s'hi acompanya.  
L'article 9 de la Llei 3/95, de 23 de març, de camins ramaders, l'article 9 de la Llei 3/95, de 23 de març, de camins ramaders, estableixen que la fitació és el procediment administratiu en virtut del qual, una vegada aprovada la delimitació, es determinen els límits del camí ramader i se senyalitzen amb caràcter permanent sobre el terreny.   
La delimitació de l'assagador Reial del Camí de les Fonts d'Aspe, que afecta les parcel·les 183, 43, 44 i 45 del polígon 45 del terme municipal de Novelda va ser aprovat mitjançant l'Ordre de 7 de juny de 2006, de la Conselleria d'Economia, Hisenda i Ocupació, la qual va ser publicada en el DOGV número 5296, de data 6 de juliol de 2006.  
Vist l'informe de l'Advocacia General de la Generalitat de data 23 de març de 2009.  
Vistes la Llei 3/95, de 23 de març, de camins ramaders; la Llei 30/92, de 26 de novembre, de règim jurídic de les administracions públiques i del procediment administratiu comú, i la resta de disposicions concordants.  
ORDENE  
Primer  
Aprovar la fitació parcial del camí ramader assagador Reial del Camí de les Fonts d'Aspe que afecta les parcel·les 183, 43, 44 i 45 del polígon 45 del terme municipal de Novelda, d'acord amb la proposta de fitació i plànols que consten en l'expedient i les característiques del qual són les següents:  
Longitud: 300 m  
Amplària: 75,22 m  
Superfície: 29.466 m²  
Tipus de fites. Fita de quatre cares de formigó de 70 cm d'alçària, dels quals 30 cm s'utilitzaran per a la fonamentació amb sabata de dimensions 60 x 60 x 40 cm. Les dimensions de la base són de 20 x 30 cm.   
Segon  
Desestimar les al·legacions presentades per María Luisa Pastor Mira i Conrado Mira Gómez propietaris limítrofs al camí ramader delimitat a la proposició de fitació, en els termes exposats en la present ordre.  
Tercer  
Publicar aquesta ordre en el DOCV i notificar-la als interessats.  
València, 31 de març de 2009  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN